**SOSIAALI- JA TERVEYSMINISTERIÖ** **Muistio** **Liite**

Erityisasiantuntija

Hanna Tervahauta 19.3.2025

**VALTIONEUVOSTON ASETUS SAIRAUSVAKUUTUSLAIN 3 LUVUN 4 JA 5 §:SSÄ TARKOITETTUJEN KORVAUSTAKSOJEN PERUSTEISTA ANNETUN VALTIONEUVOSTON ASETUKSEN MUUTTAMISESTA**

**Pääasiallinen sisältö**

Valtioneuvoston asetuksella ehdotetaan muutettavaksi sairausvakuutuslain 3 luvun 4 ja 5 §:ssä tarkoitettujen korvaustaksojen perusteista annetun valtioneuvoston asetuksen sääntelyä yksityisen sairaanhoidon hoito- ja tutkimuskorvausten osalta.

**1. Asian tausta ja asetuksenantovaltuus**

Kansaneläkelaitos korvaa vakuutetuille yksityisen sairaanhoidon hoito- ja tutkimuskorvauksia sairausvakuutuslain (1224/2004) perusteella. Korvaukset rahoitetaan sairausvakuutuksen sairaanhoitovakuutuksen kautta. Hoito- ja tutkimuskorvausten tarkoituksena on täydentää julkista terveydenhuoltoa korvaamalla osa yksityisen terveydenhuollon käytöstä vakuutetulle aiheutuneista kustannuksista.

Sairausvakuutuslain 3 luvun 6 §:n mukaan valtioneuvoston asetuksella säädetään lääkärinpalkkioiden ja hammashoidon sekä tutkimuksen ja hoidon korvaustaksojen perusteet ja enimmäismäärät sekä perusteet lääkärin- ja hammaslääkärinpalkkioiden yleis- ja erikoistaksoille. Korvaustaksojen perusteiden ja enimmäismäärien perusteella Kansaneläkelaitoksen on vahvistettava luettelo korvattavista tutkimus- ja hoitotoimenpiteistä sekä niiden korvaustaksoista.

Kansaneläkelaitos vahvistaa korvattavat tutkimus- ja hoitotoimenpiteet sekä niiden korvaustaksat sairausvakuutuslain 3 luvun 4 ja 5 §:ssä tarkoitettujen korvaustaksojen perusteista annetussa valtioneuvoston asetuksessa (1336/2004) säädettyjen korvaustaksojen perusteiden ja enimmäismäärien perusteella. Korvaustaksojen perusteet ja vahvistettavat korvaustaksat perustuvat tutkimus- ja hoitotoimenpiteen laatuun, sen vaatimaan työhön ja aiheuttamaan kustannukseen, korvattavan palvelun hoidolliseen arvoon ja korvauksiin käytettävissä oleviin varoihin.

Sairausvakuutuslain muutokset (HE 174/2024 vp ja HE 195/2024 vp) koskien yksityisen sairaanhoidon hoito- ja tutkimuskorvauksia tulevat voimaan 1.5.2025. Valtioneuvoston asetuksella tehtäisiin lainmuutosten edellyttämät muutokset sairausvakuutuslain 3 luvun 4 ja 5 §:ssä tarkoitettujen korvaustaksojen perusteista annettuun valtioneuvoston asetukseen.

**2. Asian valmistelu**

Valtioneuvoston asetus on valmisteltu virkatyönä sosiaali- ja terveysministeriössä yhteistyössä Kansaneläkelaitoksen kanssa.

Sairausvakuutuslain 3 luvun 6 §:n 2 momentin mukaan sosiaali- ja terveysministeriön on korvaustaksojen perusteita valmisteltaessa kuultava Kansaneläkelaitosta. Lisäksi sosiaali- ja terveysministeriön sekä Kansaneläkelaitoksen on korvaustaksojen perusteita ja korvaustaksoja valmisteltaessa varattava Terveyden ja hyvinvoinnin laitokselle, Sosiaali- ja terveysalan lupa- ja valvontavirastolle, terveydenhuoltolain 78 a §:ssä tarkoitetulle terveydenhuollon palveluvalikoimaneuvostolle sekä asianomaisia toimijoita edustaville järjestöille mahdollisuus lausunnon antamiseen.

**3. Nykytila ja keskeiset ehdotukset**

Valtioneuvoston asetuksessa sairausvakuutuslain 3 luvun 4 ja 5 §:ssä tarkoitettujen korvaustaksojen perusteista säädetään tarkemmin lääkärinpalkkioiden, hammashoidon sekä tutkimuksen ja hoidon korvaamista koskevien taksojen perusteista. Asetusta muutettaisiin vastaamaan sairausvakuutuslakiin ehdotettuja muutoksia (HE 174/2024 vp ja HE 195/2024 vp).

Asetuksen 1 luku sisältää säännökset lääkärinpalkkioiden korvaamista koskevan taksan perusteista. Luvun 1 § koskee taksojen vahvistamisen perusteita. Luvun 2 § sisältää säännökset lääkärinpalkkiotaksan sisällöstä. Luvun 3 §:ssä säädetään lääkärin suorittamien tutkimus- ja hoitotoimenpiteiden taksasta ja 4 §:ssä lääkärin vastaanottopalkkiotaksasta. Luvun 5 § koskee erikoislääkärikorotusta. Sairausvakuutuslain muutosten johdosta luvun 3 ja 4 §:ään lisättäisiin maininnat koskien naistentautien ja synnytysten erikoislääkäriä. Luvun 4 §:ää muutettaisiin vastaamaan lääkärin vastaanottopalkkiota koskevien taksaluokitusten rakennetta. Lisäksi lääkärin toimenpidetaksan ja vastaanottopalkkiotaksan enimmäismääriä ehdotetaan korotettaviksi, mikä mahdollistaa tarvittaessa korvaustaksojen korottamisen.

Asetuksen 2 luvussa säädetään hammashoidon korvaamista koskevan taksan perusteista. Luvun 1 § koskee hammashoidon taksojen vahvistamista ja 2 § hammashoidon taksan sisältöä. Luvun 3 §:ssä säädetään hammaslääkärinpalkkiotaksasta ja 3 a §:ssä suuhygienistinpalkkiotaksasta. Sairausvakuutuslain muutosten johdosta luvun 1 ja 2 §:ään tehtäisiin lisäykset ja tarkennukset suuhygienistinpalkkiotaksan osalta. Lisäksi hammaslääkärinpalkkiotaksan enimmäismäärää ehdotetaan korotettavaksi, mikä mahdollistaa tarvittaessa korvaustaksojen korottamisen.

Asetuksen 3 lukuun, jossa säädetään tutkimuksen ja hoidon korvaamista koskevan taksan perusteista, lisättäisiin säännös fysioterapian palkkiotaksan enimmäismäärästä.

**4. Pääasialliset vaikutukset**

Yksityisen sairaanhoidon hoito- ja tutkimuskorvauksiin tehtävien muutosten vaikutuksia on kokonaisuutena kuvattu asiaa koskevissa hallituksen esityksissä (HE 174/2024 vp ja HE 195/2024 vp). Asetuksella täydennettäisiin sairausvakuutuslain sääntelyä ja pelkästään asetuksesta aiheutuvat vaikutukset ovat vähäisiä.

**5. Lausuntopalaute**

Asetusluonnos on ollut lausuntokierroksella ajalla 19.3.- 2.4.2025. Lausuntopyyntö lähetettiin Hyvinvointiala HALI ry:lle, Kansaneläkelaitokselle, Lääkäripalveluyritykset ry:lle, Suomen Lääkäriliitto – Finlands Läkarförbund ry:lle, Suomen gynekologiyhdistys ry:lle, Suomen Fysioterapeutit ry – Finlands Fysioterapeuter ry:lle, Suomen Kuntoutusyrittäjät ry:lle, Suomen Suuhygienistiliitto SSHL ry:lle, Suomen Hammaslääkäriliitto – Finlands Tandläkarförbund ry:lle, Suun terveydenhoidon ammattilaiset ry:lle (STAL ry), Terveyden ja hyvinvoinnin laitokselle, Terveydenhuollon palveluvalikoimaneuvosto PALKO:lle, Sosiaali- ja terveysalan lupa- ja valvontavirasto Valviralle sekä Vakuutuskassat ry:lle. Myös muut kuin lausuntopyynnössä mainitut tahot ovat voineet antaa lausuntonsa. Lausunnot ovat julkisia ja ne löytyvät sosiaali- ja terveysministeriön hankeikkunasta <https://stm.fi/hanke?tunnus=STM076:00/2023>.

Määräaikaan mennessä saapui XX lausuntoa. Lausunnon antoivat XX. Lausunnoissa todettiin, että asetukseen ehdotetut muutokset…

**6. Säännöskohtaiset perustelut**

## 1 luku

## **Lääkärinpalkkioiden korvaamista koskevan taksan perusteet**

**3 §**. *Lääkärin toimenpidetaksa*. Pykälän 1 momentin mukaan lääkärin toimenpidetaksaa sovelletaan, kun on kysymys lääkärin suorittamasta toimenpiteestä psyykkisen sairauden hoitona tai suu- ja leukakirurgian erikoislääkärin suorittamasta toimenpiteestä. Pykälän 1 momenttia ehdotetaan muutettavaksi siten, että myös naistentautien ja synnytysten erikoislääkärin suorittama hedelmöityshoitoon kuuluva toimenpide korvattaisiin toimenpidetaksan mukaisesti. Pykälän 2 momenttia muutettaisiin siten, että toimenpiteiden taksoja vahvistettaessa perusteena käytettäisiin enintään 400 euron määrää.

**4 §**. *Lääkärin vastaanottopalkkiotaksa*. Pykälää muutettaisiin vastaamaan lääkärin vastaanottopalkkiota koskevien taksaluokitusten rakennetta. Jatkossa pykälän 1 momentti koskisi yleistaksan vahvistamisen perusteena käytettävää enimmäismäärää ja 2 momentti erikoistaksan vahvistamisen perusteena käytettävää enimmäismäärää.

Pykälän 1 momentin mukaan yleistaksan mukaisia vastaanottopalkkiotaksoja vahvistettaessa perusteena käytettäisiin enintään 36 euron määrää.

Pykälän 2 momentin mukaan erikoistaksa koskisi psykiatrian erikoislääkärin ja naistentautien ja synnytysten erikoislääkärin suorittamaa tutkimusta tai antamaa hoitoa. Erikoistaksan mukaisia vastaanottopalkkiotaksoja vahvistettaessa perusteena käytettäisiin enintään 80 euron määrää.

**5 §**. *Erikoislääkärikorotus*. Pykälä kumottaisiin tarpeettomana, koska 4 §:ssä säädettäisiin lääkärin vastaanottopalkkiotaksan yleis- ja erikoistaksoista. Voimassa olevan 5 §:n mukaista erikoislääkärikorotusta ei ole sovellettu.

2 luku

**Hammashoidon korvaamista koskevan taksan perusteet**

**1 §**. *Taksojen vahvistaminen*. Pykälän mukaan Kansaneläkelaitoksen tulee vahvistaessaan hammaslääkärinpalkkiotaksaa sekä rintamaveteraanien protetiikan korvaamista koskevaa taksaa noudattaa sairausvakuutuslain 3 luvun 6 §:ssä ja tässä asetuksessa säädettyjä perusteita. Pykälään lisättäisiin maininta sairausvakuutuslain 3 luvun 4 a §:ssä tarkoitetusta suuhygienistinpalkkiotaksasta, jonka vahvistamisessa noudatettaisiin vastaavasti sairausvakuutuslain 3 luvun 6 §:ssä ja tässä asetuksessa säädettyjä perusteita.

**2 §**. *Hammashoidon taksa*. Pykälän 1 momentin mukaan hammaslääkärin suorittamasta tutkimuksesta ja antamasta hoidosta perityt palkkiot korvataan hammaslääkärinpalkkiotaksan ja rintamaveteraanien protetiikan toimenpidetaksan mukaan. Pykälän 1 momentista poistettaisiin edellytys hammaslääkärin määräyksestä. Suuhygienistin tekemästä tutkimuksesta ja antamasta hoidosta perityt palkkiot korvattaisiin suuhygienistinpalkkiotaksan mukaan.

**3 §**. *Hammaslääkärinpalkkiotaksa*. Pykälän 1 ja 3 momentti kumottaisiin tarpeettomina. Pykälän 1 momentti koskee hammaslääkärin suorittaman suun ja hampaiden tutkimuksen aikaperusteisen, enintään 20 minuuttia kestävän toimenpiteen korvaamista. Aikaperustetta ei ole sovellettu mainittujen tutkimusten korvaamisessa. Pykälän 3 momentissa säädetään korvaustaksan korottamisesta, jos korkeimman taksan mukaisen toimenpiteen suorittaminen sen laadun ja vaikeusasteen johdosta kestää huomattavasti normaalia kauemmin. Myöskään tätä säännöstä ei ole sovellettu.

Pykälän 2 momenttia muutettaisiin siten, että hammaslääkärinpalkkiotaksan toimenpiteiden taksoja vahvistettaessa perusteena käytetään enintään 150 euron määrää.

**3 a §**. *Suuhygienistinpalkkiotaksa*. Pykälän 1 momentti, jonka mukaan suuhygienistinpalkkiotaksan toimenpiteiden taksoja vahvistettaessa perusteena käytetään enintään 80 euron määrää, säilyisi ennallaan. Pykälän 2 momentti koskien suuhygienistin tekemän suun ja hampaiden terveystarkastuksen korvaamista kerran joka toinen kalenterivuosi kumottaisiin tarpeettomana, sillä asiasta säädetään sairausvakuutuslain 3 luvun 2 a §:ssä ja 5 §:ssä.

3 luku

**Tutkimuksen ja hoidon korvaamista koskevan taksan perusteet**

**3 §**. *Fysioterapia*. Pykälä olisi uusi. Sen mukaan fysioterapian alaan kuuluvan tutkimuksen ja hoidon taksoja vahvistettaessa perusteena käytettäisiin enintään 30 euron määrää hoitokerralta.

**7. Voimaantulo**

Ehdotetaan, että asetus tulisi voimaan 1.5.2025.